floradania.dk 35/2014

Artikel: Efterårets plantetrend – Simple Details
Dansk økonomi er i fremgang. Og efterårets plantetrend, Simple Details, bakker op om den spirende optimisme med små, dristige stænk af forandring, fornyelse og vækst i form af planter og spændende plantearrangementer

Ifølge dem, som har fingeren på pulsen, nemlig økonomer, politikere og trendforskere bevæger vi os langsomt men sikkert mod højkonjunkturer. Den gryende tro på fremgang og overskud kan bl.a. aflæses på, at design er tilbage i førertrøjen og forbrugerne klar til udvikling og nye udfordringer på boligfronten.

Forandring og fornyelse
Pernille Kirstine Møller, der trendredaktør hos pej gruppen, forklarer, hvordan den positive stemning smitter af på interiør og indretningsstil,
-	I indretningen udfoldes forandringen og dermed fornyelsen i et neutralt univers af dybe grå og klare grå toner. Målet er at være dristig på en nedtonet måde og bruge et lille twist af orange, gul eller pink til at skabe kontrast. Den afdæmpede baggrund brydes og peppes op, og det giver forandring, nyt fokus og dermed øje for fornyelse.

-	De simple detaljer kan udmøntes i form af fx potteplanter – både grønne og blomstrende – hvor sidstnævnte gerne må have et neonagtigt og skinnende udtryk. Planterne kan optræde naturligt eller styles som den farvede detalje i det grålige indretningsbillede, hvor man også gerne må lege med former, farver og materialer, som sættes op mod hinanden og dermed forstærker kontrasten. Det kan fx ske ved at placere planter i grupper med højdeforskelle samt arrangere dem i skjulere, der har hentet inspiration i foldeteknikker,
siger Pernille Kirstine Møller. 
Chancer – Mulighed og nødvendighed
-	Vi vil opleve et øget fokus på sammenhængen mellem fornuft og værdi, der er grundlæggende elementer i det skifte i tidsånden, vi har været vidne til i løbet af 2013-2014. Vi som trendforskere har opfordret til at tage chancer ved skabelsen af nye produkter, da det ses som både en mulighed og nødvendighed for at fortsætte den positive tendens,
slutter Pernille Kirstine Møller.
Planteforslag til Simple Details:
Calocephalus, Cyclamen, Kalanchoe, Phalaenopsis, Pilea, Rosa, Saintpaulia, Sansevieria, Schlumbergera og Tradescantia.